FI Euroopan unionin virallinen lehti L 61/28

KOMISSION PÄÄTÖS,

tehty 7 päivänä maaliskuuta 2005,

elävien nautaeläinten kuljettamisesta Yhdistyneen kuningaskunnan kautta

(tiedoksiannettu numerolla K(2005) 509)

(ETA:n kannalta merkityksellinen teksti)

(2005/177/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetun Euroopan parlamentin ja neuvoston asetuksen (EY) N:o 999/2001 (1) ja erityisesti sen 15 artiklan 3 kohdan,

sekä katsoo seuraavaa:

(1) Tietyistä BSE:hen liittyvistä kiireellisistä suojatoimenpiteistä sekä päätöksen 94/474/EY muuttamisesta ja päätöksen 96/239/EY (2) kumoamisesta 16 päivänä maaliskuuta 1998 tehdyssä neuvoston päätöksessä 98/256/EY säädetään, että Yhdistyneen kuningaskunnan on varmistettava, ettei sen alueelta toimiteta eläviä nautaeläimiä muihin jäsenvaltioihin tai kolmansiin maihin.

(2) Elävää nautakarjaa Irlannista Manner-Eurooppaan tällä hetkellä kuljettavat laivayhtiöt lopettavat pian tämän toiminnan, ja tämä vaikuttaa vakavasti elävien nautaeläinten kauppaan Irlannin ja muiden jäsenvaltioiden välillä.

(3) Siksi olisi vahvistettava säännöt sen sallimiseksi, että eläviä nautaeläimiä voidaan kuljettaa Irlannista Yhdistyneen kuningaskunnan kautta. Kauttakuljetukseen sovellettaisiin kuitenkin tiukkoja edellytyksiä ja valvontaa, jotta päätöksen 98/256/EY nojalla voimassa olevien toimenpiteiden vaikutus ei heikkenisi.

(4) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Rajoittamatta päätöksen 98/256/EY soveltamista Yhdistyneen kuningaskunnan on sallittava Irlannista lähetettyjen elävien nautaeläinten (’eläinten’) keskeytymätön kuljettaminen Yhdistyneen kuningaskunnan kautta muihin jäsenvaltioihin tässä päätöksessä vahvistetuin edellytyksin.

2 artikla

Irlannista Yhdistyneen kuningaskunnan kautta muihin jäsenvaltioihin kuljetettavien eläinten mukana seuraavissa neuvoston direktiivin 64/432/ETY (3) mukaisissa terveystodistuksissa on oltava seuraava merkintä:

”Eläimet ovat 7 päivänä maaliskuuta 2005 tehdyn komission päätöksen 2005/177/EY mukaisia.”

3 artikla

Eläinten kuljettaminen Irlannista Yhdistyneen kuningaskunnan kautta muihin jäsenvaltioihin, sellaisena kuin siitä 1 artiklassa säädetään, sallitaan ainoastaan sillä edellytyksellä, että Irlannin toimivaltainen viranomainen toimittaa vähintään kaksi työpäivää aikaisemmin ennakkoilmoituksen

a) Yhdistyneen kuningaskunnan keskusviranomaiselle;

b) kaikkien niiden jäsenvaltioiden keskusviranomaisille, joiden kautta eläimet kuljetetaan; ja

c) sen jäsenvaltion keskusviranomaiselle ja toimivaltaiselle paikallisviranomaiselle, jossa lopullinen määräpaikka on.

4 artikla

Irlannin toimivaltaisen viranomaisen on varmistettava, että eläimiä kuljettava kulkuneuvo suljetaan virallisella sinetillä, jonka on pysyttävä koskemattomana Yhdistyneen kuningaskunnan kautta tapahtuvan kuljetuksen koko keston ajan, paitsi jos on kyse virallisten tarkastusten tekemisestä tai 5 artiklassa säädetyistä eläinten hyvinvointiin liittyvistä kiireellisistä syistä.

Irlannin toimivaltaisen viranomaisen on kirjattava sinetin numero (sinettien numerot) 2 artiklassa tarkoitettuun terveystodistukseen.

5 artikla

Jos eläimet on hyvinvointiin liittyvistä kiireellisistä syistä tai virallisten tarkastusten tekemiseksi purettava kuormasta Yhdistyneessä kuningaskunnassa, kuljettajan on välittömästi ilmoitettava asiasta kyseisen jäsenvaltion toimivaltaiselle viranomaiselle.

Eläimet saavat jatkaa matkaansa vain, jos seuraavat ehdot täyttyvät:

a) Yhdistyneen kuningaskunnan toimivaltainen viranomainen valvoo uudelleenlastausta;

b) kulkuneuvo sinetöidään uudelleen välittömästi uudelleenlastauksen jälkeen; ja

c) liitteen mukainen lisätodistus annetaan.

6 artikla

Yhdistyneen kuningaskunnan toimivaltaisen viranomaisen on suoritettava tarvittavat tarkastukset tämän päätöksen täytäntöönpanon varmistamiseksi ja eritoten tarkastettava 5 artiklassa säädettyjen sinettien koskemattomuus kulkuneuvojen poistuessa Yhdistyneestä kuningaskunnasta.

Toimivaltaisen viranomaisen on vahvistettava tämän päätöksen noudattaminen leimaamalla 2 artiklassa tarkoitettu terveystodistus virallisella leimalla tai antamalla liitteen mukainen lisätodistus.

Jos tätä päätöstä ei noudateta, eläinten ei sallita jatkaa matkaansa lopulliseen määränpäähänsä. Kyseiset eläimet voidaan pidättää, kunnes ne eläinten ja kansanterveyteen liittyvistä syistä teurastetaan, tuhotaan tai lähettäneen jäsenvaltion hyväksynnällä palautetaan lähtöpaikkaansa.

7 artikla

Tämä päätös on osoitettu kaikille jäsenvaltioille.

Tehty Brysselissä 7 päivänä maaliskuuta 2005. Komission puolesta Markos KYPRIANOU Komission jäsen

(1) EYVL L 147, 31.5.2001, s. 1. Asetus sellaisena kuin se on viimeksi muutettuna komission asetuksella (EY) N:o 1993/2004 (EUVL L 344, 20.11.2004, s. 12).

(2) EYVL L 113, 15.4.1998, s. 32. Päätös sellaisena kuin se on viimeksi muutettuna komission päätöksellä 2002/670/EY (EYVL L 228, 24.8.2002, s. 22).

(3) EYVL 121, 29.7.1964, s. 1977/64. Direktiivi sellaisena kuin se on viimeksi muutettuna asetuksella (EY) N:o 21/2004 (EUVL L 5, 9.1.2004, s. 8).